ചിറ്റാപൊറ്റയില് ഓലക്കുടിലില് കഴിയുന്നവര് ഭവനപദ്ധതിക്ക് പുറത്ത് കൊല്ലങ്കോട്: ചോര്ന്നൊലിക്കുന്ന ഒാലക്കുടിലില് രണ്ട് പെണ്കുട്ടികളുമായാണ് എം. വിജയകുമാരി കഴിയുന്നത്. കാറ്റടിച്ചാല് പറന്നുയരുന്ന കുടില് മേഞ്ഞിരിക്കുന്ന ഓലകള് കയര് ഉപയോഗിച്ച് വലിച്ചുകെട്ടിയിരിക്കുന്നു. എം. വിജയകുമാരിയടക്കം മുതലമട ചിറ്റാപൊറ്റ നിവാസികളായ നിരവധി കുടുംബങ്ങള് ഭവനപദ്ധതികള്ക്ക് പുറത്താണ്. ഭവനപദ്ധതിയില് അപേക്ഷ നല്കി അഞ്ച് വര്ഷമായിട്ടും ആരും തിരിഞ്ഞ് നോക്കിയില്ലെന്ന് ചിറ്റാപൊറ്റ നിവാസി കണ്മണി പറയുന്നു. കണ്മണിയുടെ ഭര്ത്താവ് അസുഖബാധിതനായിട്ട് നാളേറെയായി. ഏതുസമയത്തും നിലംപൊത്താറായ കുടിലില് മക്കളോടൊപ്പം ഭീതിയിലാണ് കണ്മണിയും ഭര്ത്താവ് കൃഷ്ണനും താമസിക്കുന്നത്.പഞ്ചായത്ത് ഓഫിസില് കയറിയിറങ്ങി മടുത്ത് ശ്രമമവസാനിപ്പിച്ച കഥയാണ് 69കാരിയായ അമ്മുവിന് പറയാനുള്ളത്. രണ്ട് വര്ഷങ്ങള്ക്കുമുമ്ബുണ്ടായ മഴയില് തകര്ന്നതോടെ താമസം ഒാലക്കുടിലിലേക്കായി. കോവിഡ് മൂലം കൂലിപണികള് പോലും കൃത്യമായി ലഭിക്കാതായതോടെ കുടിലുകളിലെ ഒാല മാറ്റിമേഞ്ഞ് അറ്റകുറ്റപ്പണി നടത്താന് പോലും കഴിയാത്ത സാഹചര്യമാണെന്ന് ചിറ്റാപൊറ്റയിലെ കുടുംബങ്ങള് പറയുന്നു. കുടുംബങ്ങളുടെ ദുരിതം ശ്രദ്ധയില്പെട്ടിട്ടുണ്ടെന്നും ഭവന പദ്ധതികളില് ഉള്പ്പെടുത്തി വീട് നല്കാന് ശ്രമം നടത്തുന്നുണ്ടെന്നും പഞ്ചായത്ത് അംഗം ജാസ്മീന് ഷൈഖ് പറഞ്ഞു.